'Dwelmhandelaars' wou glo omkoopgeld betaal | Maroela Media
Beamptes van die Sedibeng-honde-eenheid in Gauteng het Donderdagoggend omkoopgeld van die hand gewys en drie mans in Heidelberg in hegtenis geneem op aanklag van die handel dryf met en besit van dwelmmiddels.
Brig. Mathapelo Peters, woordvoerder van die polisie, het gesê die beamptes het reageer op 'n wenk oor dwelmmiddels by 'n spesifieke adres. "Met hul aankoms wou die inwoners nie die deur oopmaak nie en die beamptes het die deur oopforseer. Drie mans en 'n vrou is in die huis aangetref."
Peters het gesê beamptes het beslag gelê op heroïen met 'n geraamde waarde van meer as R1,3 miljoen.
"Die drie mans is in hegtenis geneem, maar die vrou het ontsnap. 'n Soektog is van stapel gestuur om haar op te spoor en in hegtenis te neem."
Die bestuur van die polisie in Gauteng het intussen met skok verneem dat die vrou, wat deur die polisie gesoek word, 'n beampte van Heidelberg-polisiestasie is. Haar polisieuniform en aanstellingsertifikaat is in die huis gevind.
Die drie mans, twee Nigeriërs en 'n Suid-Afrikaner, staan tereg op aanklag van handel dryf met en die besit van dwelmmiddels en omkopery. Hulle sal binnekort in die hof verskyn.